**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Eπαρχιακών Κτηματολογικών Γραφείων Αμμοχώστου και Κυρηνείας (Προσωρινές Διατάξεις) (Τροποποιητικός) Νόμος του 2022»**

**Παρόντες:**

Νίκος Κέττηρος, πρόεδρος Γιώργος Κάρουλλας

Χρίστος Χριστοφίδης Χρίστος Σενέκης

Χρίστος Χριστόφιας Μιχάλης Γιακουμή

Νίκος Γεωργίου

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων εξέτασε την πιο πάνω πρόταση νόμου, η οποία κατατέθηκε από τους βουλευτές κ. Νίκο Κέττηρο, Χρίστο Χριστοφίδη, Χρίστο Χριστόφια εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, Ζαχαρία Κουλία, βουλευτή εκλογικής περιφέρειας Αμμοχώστου, Χρίστο Σενέκη, βουλευτή εκλογικής περιφέρειας Αμμοχώστου, Κωστή Ευσταθίου, βουλευτή εκλογικής περιφέρειας Λευκωσίας και Χαράλαμπο Θεοπέμπτου εκ μέρους του Κινήματος Οικολόγων-Συνεργασία Πολιτών, σε τρεις συνεδρίες της, που πραγματοποιήθηκαν στις 22 Μαρτίου, καθώς και στις 17 και 24 Μαΐου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Εσωτερικών, του Τμήματος Κτηματολογίου και Χωρομετρίας του ίδιου υπουργείου, εκπρόσωποι του Κεντρικού Φορέα Ισότιμης Κατανομής Βαρών (ΚΦΙΚΒ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ) και της Παγκύπριας Ένωσης Προσφύγων (ΠΕΠ).

Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στην πιο πάνω συνεδρίαση της επιτροπής.

Σημειώνεται ότι κατά τη συζήτηση της πρότασης νόμου παρευρέθηκαν επίσης τα μέλη της επιτροπής κ. Ζαχαρίας Κουλίας και Κωστής Ευσταθίου.

Σκοπός της πρότασης νόμου είναι η τροποποίηση του περί Επαρχιακών Κτηματολογικών Γραφείων Αμμοχώστου και Κυρηνείας (Προσωριναί Διατάξεις) Νόμου, ώστε να ρυθμιστεί η δυνατότητα για έναρξη νέας διαδικασίας υποβολής δηλώσεων για ακίνητη ιδιοκτησία στις κατεχόμενες περιοχές των επαρχιών Αμμοχώστου και Κυρηνείας, η οποία δεν έχει δηλωθεί μέχρι σήμερα, από τον ενδιαφερόμενο ιδιοκτήτη της, ενώπιον του διευθυντή του Τμήματος Κτηματολογίου και Χωρομετρίας.

Ειδικότερα, η προτεινόμενη ρύθμιση κρίνεται αναγκαία για σκοπούς συμπλήρωσης των αρχείων που καταρτίστηκαν στις ελεύθερες περιοχές προς αντικατάσταση των αρχείων που κατακρατούνται από την κατοχική δύναμη. Περαιτέρω, λόγω του ότι η προβλεπόμενη στην υφιστάμενη νομοθεσία προθεσμία υποβολής της σχετικής δήλωσης έχει παρέλθει, θα παρέχεται η δυνατότητα στους ενδιαφερόμενους ιδιοκτήτες να υποβάλουν τη δήλωσή τους εντός προθεσμίας δώδεκα (12) μηνών από τη δημοσίευση της ειδοποίησης του διευθυντή του Τμήματος Κτηματολογίου και Χωρομετρίας για την υποβολή των σχετικών δηλώσεων.

Σύμφωνα με την αιτιολογική έκθεση που συνοδεύει την πρόταση νόμου, η προτεινόμενη ρύθμιση αναμένεται να συμβάλει στη μείωση του αριθμού των αδήλωτων περιουσιών, αφού ένα ποσοστό γύρω στο 20% του συνόλου των ακίνητων περιουσιών στις κατεχόμενες περιοχές παραμένει μέχρι σήμερα αδήλωτο.

Στο πλαίσιο της συζήτησης της πρότασης νόμου η εκπρόσωπος του Υπουργείου Εσωτερικών, αφού επισήμανε ότι η υφιστάμενη νομοθεσία παρέχει εν μέρει το δικαίωμα στον κάτοχο ακινήτου στις κατεχόμενες περιοχές να προβεί σε σχετική δήλωση της περιουσίας του, εντούτοις ανέφερε ότι δε διαφωνεί με την προώθηση της υπό αναφορά πρότασης νόμου.

Οι εκπρόσωποι του Τμήματος Κτηματολογίου και Χωρομετρίας συμφώνησαν με όσα ανέφερε η εκπρόσωπος του Υπουργείου Εσωτερικών και παράλληλα εισηγήθηκαν ορισμένες βελτιώσεις στο κείμενο της πρότασης νόμου προς όφελος των ενδιαφερόμενων ιδιοκτητών.

Οι εκπρόσωποι του ΚΦΙΚΒ, της ΠΟΒΕΚ και της ΠΕΠ δήλωσαν ότι συμφωνούν με τους σκοπούς και τις επιδιώξεις της υπό αναφορά πρότασης νόμου.

Η επιτροπή, αφού έλαβε υπόψη της όσα τέθηκαν ενώπιόν της με βάση τα πιο πάνω, επέφερε όλες τις αναγκαίες βελτιώσεις και νομοτεχνικές αλλαγές επί του κειμένου της πρότασης νόμου. Ειδικότερα, μεταξύ άλλων έκρινε σκόπιμο όπως διαγραφεί η πρόνοια αναφορικά με την προθεσμία των δώδεκα (12) μηνών εντός της οποίας ο ενδιαφερόμενος ιδιοκτήτης πρέπει να υποβάλει στον διευθυντή του Τμήματος Κτηματολογίου και Χωρομετρίας την εν λόγω δήλωση, ώστε να μην προβλέπεται καμία σχετική προθεσμία.

Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων διαμόρφωσε τις ακόλουθες θέσεις:

1. Ο πρόεδρος της επιτροπής και τα μέλη της βουλευτές της κοινοβουλευτικής ομάδας ΑΚΕΛ-Αριστερά Νέες-Δυνάμεις και το μέλος της βουλευτής της κοινοβουλευτικής ομάδας του Δημοκρατικού Κόμματος δήλωσαν ότι τάσσονται υπέρ της ψήφισης της πρότασης νόμου σε νόμο όπως αυτή έχει διαμορφωθεί με βάση τα πιο πάνω.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της στην ολομέλεια του σώματος.

7 Ιουνίου 2022

Αρ. Φακ.: 23.02.063.028-2022

ΣΚ/ΓΧ/ΘΧ